2002/251/EY: Komission päätös, tehty 27 päivänä maaliskuuta 2002, Thaimaasta tuotavia siipikarjanlihaa ja eräitä ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä (ETA:n kannalta merkityksellinen teksti) (tiedoksiannettu numerolla K(2002) 1319)



Virallinen lehti nro L 084 , 28/03/2002 s. 0077 - 0078



Komission päätös, tehty 27 päivänä maaliskuuta 2002, Thaimaasta tuotavia siipikarjanlihaa ja eräitä ihmisravinnoksi tarkoitettuja kalastus- ja vesiviljelytuotteita koskevista suojatoimenpiteistä (tiedoksiannettu numerolla K(2002) 1319) (ETA:n kannalta merkityksellinen teksti) (2002/251/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002(1) ja erityisesti sen 53 artiklan 1 kohdan, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(2) ja erityisesti sen 22 artiklan 1 kohdan, sekä katsoo seuraavaa: (1) Asetuksen (EY) N:o 178/2002 53 artiklan 1 kohdan b alakohdan iii alakohdassa säädetään erityisesti elintarvikkeiden osalta asianmukaisten tilapäisten toimenpiteiden toteuttamisesta, kun on ilmeistä, että kolmannesta maasta tuodusta elintarvikkeesta aiheutuu todennäköisesti vakava riski ihmisten terveydelle, eläinten terveydelle tai ympäristölle. (2) Kolmansista maista tuotavien tuotteiden osalta on direktiivin 97/78/EY mukaisesti toteutettava tarvittavat toimenpiteet, jos tällaisessa kolmannessa maassa ilmenee tai leviää jokin tekijä, joka aiheuttaa todennäköisesti vakavan vaaran eläinten tai ihmisten terveydelle. (3) Thaimaasta tuoduista ihmisravinnoksi tarkoitetuista siipikarjanlihasta ja katkaravuista on löydetty nitrofuraaneja. (4) Koska elintarvikkeissa esiintyvä nitrofuraani on riski ihmisten terveydelle, kaikista Thaimaasta tuoduista katkarapu- ja siipikarjalihalähetyksistä on otettava näyte niiden puhtauden varmistamiseksi ja tarkastettava se. (5) Asetuksella (EY) N:o 178/2002 otetaan käyttöön elintarvikkeita koskeva nopea tietojenvaihtojärjestelmä. Siihen turvautuminen on aiheellista, jotta direktiivissä 97/78/EY säädetty vaatimus vastavuoroisesta tiedottamisesta toteutuu. (6) Tätä päätöstä tarkistetaan Thaimaan toimivaltaisten viranomaisten antamien takeiden ja jäsenvaltioiden toteuttamien tarkastusten tulosten perusteella. (7) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan Thaimaasta tuotaviin siipikarjanlihaan ja katkarapuihin. 2 artikla 1. Jäsenvaltioiden on tarkastettava tarkoituksenmukaisia näytteenottosuunnitelmia ja toteamismenetelmiä käyttäen jokainen Thaimaasta tuotu siipikarjanliha- ja katkarapulähetys kemiallisesti sen varmistamiseksi, että kyseiset tuotteet eivät vaaranna ihmisten terveyttä. Tarkastus on tehtävä erityisesti mikrobilääkkeiden ja erityisesti nitrofuraanien ja niiden aineenvaihduntatuotteiden toteamiseksi. 2. Jäsenvaltioiden on ilmoitettava komissiolle viipymättä 1 kohdassa tarkoitettujen tarkastusten tulokset käyttäen asetuksessa (EY) N:o 178/2002 säädettyä nopeaa tietojenvaihtojärjestelmää. 3 artikla Jäsenvaltiot eivät saa antaa lupaa tuoda 1 artiklassa tarkoitettuja tuotteita alueelleen tai lähettää niitä toiseen jäsenvaltioon, elleivät 2 artiklassa tarkoitettujen tarkastusten tulokset ole asianmukaisia. 4 artikla Kaikki tämän päätöksen soveltamisesta aiheutuvat menot veloitetaan lähettäjältä, vastaanottajalta tai näiden edustajalta. 5 artikla Jäsenvaltioiden on muutettava tuontiin soveltamansa toimenpiteet tämän päätöksen mukaisiksi. Niiden on ilmoitettava tästä komissiolle viipymättä. 6 artikla Tätä päätöstä tarkistetaan Thaimaan toimivaltaisten viranomaisten antamien takeiden ja 2 artiklassa tarkoitettujen tarkastusten tulosten perusteella. 7 artikla Tämä päätös on osoitettu kaikille jäsenvaltioille. Tehty Brysselissä 27 päivänä maaliskuuta 2002. Komission puolesta David Byrne Komission jäsen (1) EYVL L 31, 1.2.2002, s. 1. (2) EYVL L 24, 30.1.1998, s. 9.